መረጻ ትግራዕ ኣብ ማሕበራዊ ሚድያ ዓብዪ መዘራረቢ ዛዕባ ኾይኑ እዩ ቐንዩ። ብዛዕባ መረጻ ትግራይ ብብዝሒ ካብ ዝጸሓፈት ኢትዮጵያዊት ተንታኒት ፖለቲካ ጸዳለ ለማ ሓንቲ እያ። ኣ ኣቐዲማ ነቲ ናይ ክልል መረጻ ንምጽላም ብሚድያታት ፌዴራል መንግስቲ ዝግበር ንዝነበረ ጸለመ ጠቒሳ፡ እቲ መረጻ ምስተዛዘመ ድማ፡ "ኣብ ታሪኽ ኢትዮጵያ ክምዝገብ ዝግበኦን እቲ ዘይተወደአ ህንጸት ሃገር ኢትዮጵያ ቅልዕ ኣቢሉ ዘርኢ ክስተት'ዩ" ክትብል ገሊጻ። ፍሉጥ እንግሊዛዊ ነበር ጋዜጠኛ ቢቢሲ ማርቲን ፕላውት ብወገኑ፡ "ትግራይ ኣብ ከምዚ ዓይነት ከቢድ ኩነታት፡ ሰላማውን ዕውትን መረጻ ምክያዳ ናእዳ ይግባኣ" ኢሉ። "ዕጫ ትግራይ፡ ካብ ናይ ዝኾነ ግዳማዊ ኾነ ውሽጣዊ ሓይሊ ድፍኢት ወጻኢ፡ ብህዝባ እዩ ክውሰን ዘለዎ" ዝበለ፡ ፕላውት፡ ንዝተረፈ ኣካል ኢትዮጵያን ንኤርትራን ዓብዪ ትምህር ከምዝኸውን ኣብ ትዊተሩ ጽሒፉ። ካልእ ተንታኒ ፖለቲካ ቀርኒ ኣፍሪቃ ሶማልያዊ ራሺድ ኣብዲ ብወገኑ፡ ንመረጻ ትግራይ ጽቡቕ ትምኒቱ ብምግላጽ፡ ሰላማውን ተኣማንን መረጻ ንፌዴራሊዝም ዋሕስ ከምዝኾነ ገሊጹ። ንሱ፡ ነቲ ናይ ትግራይ መረጻ ከም ኣብነት ወሲዱ፤ ብፍላይ ኣብ ሶማልያን ኢትዮጵያን ነቲ ልዕሊ ክልተ ዓሰርተ ዓመታት ዘቑጸረ ስርዓት ፌዴራሊዝም ክሃስዩ ዝደልዩ ሓይልታት፡ በተን ክልላት ክብድሁ ከምዘለዎም ኣብ ትዊተሩ ገሊጹ። ተወላዲት ሶማሊ ላንድ ዝኾነት፡ ዶክተር ሞሃ ጂሬ ብወገና፡ "ካብ ፌዴራል መንግስቲ ዝበጽሐኩም ዘሎ ምጉናይን ጸቕጥን ተጻዊርኩም ንዲሞክራስያዊ መሰልኩም ብዝኸፈልክምዎ መስዋእትነት ተሓቢነልኩም" ዝብል ኣብ ትዊተራ ጽሒፋ። ሎሚ ድማ፡ "እቲ ምኽንያት ምንዋሕ ነቲ መረጻ ኮሮና እንተነይሩ ደኣ ንምንታይ ወተሃደራዊ ምርኢት ክትገብር ውዒልካ ብማለት?" ብማለት ሕቶ ኣቕሪባ። ገለ ኢትዮጵያውያን ዘይኮኑ፡ ናይ ትግራይ ባንዴራ ዘቃልሑን ከም መለለዪ ስእሎም ገይሮም ዝጠቅዑን እውን ኣለዉ። ገለ ኢትዮጵያውያን ድማ፡ ነቲ ኣብዪ ኣሕመድ ዝበሎ ክደግሙን ነቲ መረጻ ከነኣእሱን ከጽላልኡን ዝተራእዩ ኣለዉ። ሕብረት ኣውሮጳ?
